amanoisuno/poetBack huggingface dataset:
禦溝新柳 賈棱 
御苑陽和早，章溝柳色新。托根偏近日，布葉乍迎春。秀質方含翠，清陰欲庇人。輕雲度斜景，多露滴行塵。嫋嫋堪離贈，依依獨望頻。王孫如可賞，攀折在芳辰。
禦溝新柳 劉遵古 
韶光先禁柳，幾處覆溝新。映水疑分翠，含煙欲占春。悠悠遲日晚，嫋嫋好風頻。吐節茸猶嫩，通條澤稍均。遠和瑤草色，暗拂玉樓塵。願假騫飛便，歸棲及此辰。
洛陽清明日雨霽 李正封 
曉日清明天，夜來嵩少雨。千門尚煙火，九陌無塵土。酒綠河橋春，漏閑宮殿午。遊人戀芳草，半犯嚴城鼓。
詠露 李正封 
霏霏靈液重，雲表無聲落。沾樹急玄蟬，灑池棲皓鶴。流塵清遠陌，飛月澄高閣。宵潤玉堂簾，曙寒金井索。佳人比珠淚，坐感紅綃薄。
夏遊招隱寺暴雨晚晴 李正封 
竹柏風雨過，蕭疏台殿涼。石渠寫奔溜，金刹照頹陽。鶴飛岩煙碧，鹿鳴澗草香。山僧引清梵，幡蓋繞回廊。
禪門寺暮鐘 李正封 
簨簴高懸于闐鐘，黃昏發地殷龍宮。遊人憶到嵩山夜，疊閣連樓倚太空。
貢院樓北新栽小松 李正封 
青蒼初得地，華省植來新。尚帶山中色，猶含洞裏春。近樓依北戶，隱砌淨遊塵。鶴壽應成蓋，龍形未有鱗。為梁資大廈，封爵恥嬴秦。幸此觀光日，清風屢得親。
南至隔仗望含元殿香爐 崔立之 
千官望長至，萬國拜含元。隔仗爐光出，浮霜煙氣翻。飄飄縈內殿，漠漠澹前軒。聖日開如捧，卿雲近欲渾。輪囷灑宮闕，蕭索散乾坤。願倚天風便，披香奉至尊。
曲池潔寒流 崔立之 
閑尋欹岸步，因向曲池看。透底何澄澈，回流乍屈盤。稍隨高樹古，迥與遠天寒。月入鏡華轉，星臨珠影攢。纖鱗時蔽石，轉吹或生瀾。願假涓微效，來濡拙筆端。
賦得春風扇微和 崔立之 
時令忽已變，年光俄又春。高低惠風入，遠近芳氣新。靡靡才偃草，泠泠不動塵。溫和乍扇物，煦嫗偏感人。去出桂林漫，來過蕙圃頻。晨輝正澹蕩，披拂長相親。
南至日隔仗望含元殿香爐 郭遵 
冕旒親負扆，卉服盡朝天。暘谷移初日，金爐出禦煙。芬馨流遠近，散漫入貂蟬。霜仗凝逾白，朱欄映轉鮮。如看浮闕在，稍覺逐風遷。為沐皇家慶，來瞻羽衛前。
賦得春風扇微和 郭遵 
微風飄淑氣，散漫及茲晨。習習何處至，熙熙與春親。曖空看早辨，映日度逾頻。高拂非煙雜，低垂眾卉新。霽天輕有靄，綺陌盡無塵。還似登臺意，元和欲煦人。
賦得風動萬年枝 韋紓 
嘉名標萬祀，擢秀出深宮。嫩葉含煙靄，芳柯振惠風。參差搖翠色，綺靡舞晴空。氣稟禎祥異，榮沾雨露同。天年方未極，聖壽比應崇。幸列華林裏，知殊眾木中。
賦得風動萬年枝 樊陽源 
珍木羅前殿，乘春任好風。振柯方嫋嫋，舒葉乍濛濛。影動丹墀上，聲傳紫禁中。離披偏向日，淩亂半分空。輕拂祥煙散，低搖翠色同。長令占天眷，四氣借全功。
賦得風動萬年枝 許稷 
瓊樹偏春早，光飛處處宜。曉浮三殿日，暗度萬年枝。婀娜搖仙禁，繽翻映玉池。含芳煙乍合，拂砌影初移。為近韶陽煦，皆先眾卉垂。成陰知可待，不與眾芳隨。
閏月定四時 許稷 
玉律窮三紀，推為積閏期。月餘因妙算，歲遍自成時。乍覺年華改，翻憐物候遲。六旬知不惑，四氣本無欺。月桂虧還正，階蓂落複滋。從斯分曆象，共仰定毫釐。
謝真人還舊山 範傳正 
麾蓋從仙府，笙歌入舊山。水流丹灶缺，雲起草堂關。白鹿行為衛，青鸞舞自閑。種松鱗未立，移石蘚仍斑。望路煙霞外，回輿岩岫間。豈唯遼海鶴，空歎令威還。
范成君擊洞陰磬 範傳正 
歷歷聞金奏，微微下玉京。為祥家諜久，偏識洞陰名。澹佇人間聽，鏗鏘古曲成。何須百獸舞，自暢九天情。注目看無見，留心記未精。雲霄如可托，借鶴向層城。
賦得春風扇微和 範傳正 
曖曖當遲日，微微扇好風。吹搖新葉上，光動淺花中。澹蕩凝清晝，氤氳曖碧空。稍看生綠水，已覺散芳叢。徙倚情偏適，裴回賞未窮。妍華不可狀，竟夕氣融融。
賦得春風扇微和 豆盧榮 
春晴生縹緲，軟吹和初遍。池影動淵淪，山容發蔥蒨。遲遲入綺閣，習習流芳甸。樹杪颺鶯啼，階前落花片。韶光恐閑放，旭日宜遊宴。文客拂塵衣，仁風願回扇。
賦得春風扇微和 邵偃 
微風扇和氣，韶景共芳晨。始見郊原綠，旋過御苑春。三條開廣陌，八水泛通津。煙動花間葉，香流馬上人。逶迤雲彩曙，嘹唳鳥聲頻。為報東堂客，明朝桂樹新。
賦得春風扇微和 柳道倫 
青陽初入律，淑氣應春風。始辨梅花裏，俄分柳色中。依微開夕照，澹蕩媚晴空。拂水生蘋末，經岩觸桂叢。稍抽蘭葉紫，微吐杏花紅。願逐仁風布，將俾生植功。
賦得春風扇微和 陳九流 
喜見陽和至，遙知橐鑰功。遲遲散南陽，嫋嫋逐東風。暗入芳園裏，潛吹草木中。蘭蓀才有綠，桃杏未成紅。已覺寒光盡，還看淑氣通。由來榮與悴，今日發應同。
謝真人仙駕還舊山 夏方慶 
何年成道去，綽約化童顏。天上辭仙侶，人間憶舊山。滄桑今已變，蘿蔓尚堪攀。雲覆瑤壇淨，苔生丹灶閑。逍遙堪白石，寂寞閉玄關。應是悲塵世，思將羽駕還。